Facebook-efterlysninger er kendt for at give pote, og det gjorde det også onsdag for en venlig nordjysk kvinde.

Facebook-efterlysninger er kendt for at give pote, og det gjorde det også onsdag for en venlig nordjysk kvinde. Mihaela Lungu-Tranole lagde tirsdag et billede af et brev på Facebook. På brevet stod der "GOD FERIE ANDREAS", og i kuverten lå der penge. 'Hjælp Andreas med at få en god ferie!!!' og 'DEL, DEL, DEL', skrev Mihaela Lungu-Tranole blandt andet. Efterlysningen er onsdag eftermiddag nået op på over 8000 delinger, og ejermanden er nu fundet. En lille knægt - naturligvis ved navn Andreas. Det var Andreas' mor, som kontaktede Mihaela Lungu-Tranole, efter hun havde set brevet på Facebook. De to skal senere onsdag mødes, hvor pengene skal i hænderne på den rette ejer. Mihaela Lungu-Tranole havde fundet brevet omkring en Netto-butik i Frederikshavn og lagde efterfølgende billedet på Facebook. Da TV2/Nord fangede hende onsdag eftermiddag, havde hun ikke set, hvor viralt billedet var gået. - Jeg er på arbejde og har ikke været på internettet, så jeg har ikke set, hvor mange delinger opslaget har fået. Jeg glæder mig til at overrække brevet og give pengene til Andreas' mor, sagde hun. Se opslaget lige her: